Document ID: 32004D0211

Komisjoni otsus,
6. jaanuar 2004,
millega kehtestatakse kolmandate riikide ja nende territooriumi osade loetelu, millest liikmesriigid lubavad importida elushobuslasi ning hobuslaste spermat, munarakke ja embrüoid, ning millega muudetakse otsuseid 93/195/EMÜ ja 94/63/EÜ
(teatavaks tehtud numbri K(2003) 5242 all)
(EMPs kohaldatav tekst)
(2004/211/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta direktiivi 90/426/EMÜ hobuslaste liikumist ja kolmandatest riikidest importi reguleerivate loomatervishoiunõuete kohta, [1] eriti selle artiklit 12 ja artikli 19 punkte i ja ii,
võttes arvesse nõukogu 13. juuli 1992. aasta direktiivi 92/65/EMÜ, milles sätestatakse loomatervishoiu nõuded direktiivi 90/425/EMÜ lisa A I jaos osutatud ühenduse erieeskirjades sätestatud loomatervishoiu nõuetega hõlmamata loomade, sperma, munarakkude ja embrüote ühendusesisese kaubanduse ning impordi kohta, [2] eriti selle artikli 17 lõike 3 punkti b,
ning arvestades järgmist:
(1) Nõukogu direktiivi 90/426/EMÜ artiklis 12 sätestatakse, et hobuslaste import on lubatud üksnes kolmandatest riikidest või kolmandate riikide osadest, mis on kantud loetellu, mis inkorporeeritakse direktiivi 72/462/EMÜ (tervishoiu ja veterinaarinspektsiooni probleemide kohta veiste, lammaste, kitsede ja sigade ning värske liha või lihasaaduste impordil kolmandatest riikidest) [3] artikli 3 alusel koostatavasse kolmandate riikide loetellu.
(2) Nõukogu 21. detsembri 1976. aasta otsust 79/542/EMÜ, millega koostatakse nende kolmandate riikide loetelu, millest liikmesriigid lubavad importida veiseid, sigu, hobuslasi, lambaid ja kitsi, värsket liha ja lihasaadusi, [4] on oluliselt muudetud eelkõige selles osas, et hobuslased jäetakse selle reguleerimisalast välja. Komisjoni otsustes, mis on vastu võetud direktiivi 90/426/EMÜ alusel ja käsitlevad tervishoiunõudeid hobuslaste importimisel, sätestavad siiski kolmandate riikide loetelud, mis põhinevad otsusel 79/542/EMÜ, millest on lubatud kõnesolevaid loomi ühendusse eksportida.
(3) Loomatervishoiu nõudeid elusloomade impordil reguleerivad eeskirjad direktiivi 72/462/EMÜ alusel, eriti artikli 3 sätted, milles viidatakse kolmandate riikide loetelule, millest on lubatud elusloomade eksport, on praegu läbivaatamisel. Sel eesmärgil võttis komisjon vastu ettepaneku nõukogu direktiivi kohta, [5] milles sätestatakse loomade tervishoiunõuded teatavate elusloomade ühendusse impordil ning muudetakse direktiive 72/462/EMÜ, 90/426/EMÜ, 92/65/EMÜ ja 97/78/EÜ. Sellega seoses muudetakse direktiivi 90/426/EMÜ artiklit 12, et selle raames kehtestada põhimõtted selliste kolmandate riikide loetelu koostamiseks, millest on lubatud hobuslaste import.
(4) Komisjoni 10. aprilli 1992. aasta otsus 92/260/EMÜ loomatervishoiunõuete ja veterinaarsertifikaatide kohta registreeritud hobuste ajutiseks impordiks [6] sisaldab I lisas kolmandate riikide loetelu, millest liikmesriigid lubavad selliste loomade ajutist importi, ning kehtestab kolmandate riikide sanitaarrühmad.
(5) Komisjoni 2. veebruari 1993. aasta otsus 93/195/EMÜ registreeritud loomatervishoiunõuete ja veterinaarsertifikaatide kohta hobuste korduvaks sissetoomiseks võiduajamiste, võistluste ja kultuuriürituste eesmärgil pärast ajutist eksporti [7] sisaldab I lisas kolmandate riikide loetelu, millest liikmesriigid lubavad selliste loomade korduvat sissetoomist.
(6) Komisjoni 5. veebruari 1993. aasta otsus 93/196/EMÜ loomatervishoiu nõuete ja veterinaarsertifitseerimise kohta tapmiseks ettenähtud hobuslaste impordiks [8] sisaldab II lisa joonealuses märkuses 3 kolmandate riikide loetelu, millest liikmesriigid lubavad selliste loomade importi.
(7) Komisjoni 5. veebruari 1993. aasta otsus 93/197/EMÜ loomatervishoiunõuete ja veterinaarsertifikaatide kohta registreeritud hobuslaste ning tõuaretuseks ja tootmiseks ettenähtud hobuslaste impordiks [9] sisaldab I lisas kolmandate riikide loetelu, millest liikmesriigid lubavad selliste loomade importi.
(8) Need kolmandad riigid, millest on lubatud hobuslaste import ühendusse, on vaja loetleda ühes ühenduse õigusaktis.
(9) Mõnel juhul on lubatud üksnes hobuslaste kindlaksmääratud kategooriate import või teatavat liiki import kolmanda riigi territooriumi osalt, nagu on määratletud komisjoni 5. märtsi 1992. aasta otsuses 92/160/EMÜ, millega kehtestati teatavate kolmandate riikide piirkondadeks jaotamine hobuslaste impordiks, [10] ning selguse ja läbipaistvuse huvides tuleks need piirkondadeks jaotamise tingimused samuti esitada koos heakskiidetud kolmandate riikide loeteluga ning otsus 92/160/EMÜ tühistada.
(10) Kuna kolmandate riikide loetelu on põhimõtteline loetelu, tuleks sätestada hobuslaste impordi suhtes kohaldatavad eritingimused või eripiirangud kooskõlas ühenduse õigusaktidega.
(11) Komisjoni otsuses 95/461/EÜ [11] kehtestatakse kaitsemeetmed seoses venetsueela hobuste entsefalomüeliidiga Venezuelas ja Columbias, millega keelatakse registreeritud hobuste korduv sissetoomine Venezuelast ja Columbiast pärast ajutist eksporti. Seetõttu tundub asjakohane loetelu vastavalt kohandada.
(12) Komisjoni otsuses 97/10/EÜ, [12] millega muudetakse nõukogu otsust 79/542/EMÜ ja komisjoni otsuseid 92/160/EMÜ, 92/260/EMÜ ja 93/197/EMÜ registreeritud hobuste ajutise impordi ja impordi kohta ühendusse Lõuna-Aafrika Vabariigist, kehtestatakse impordi eritingimused, sealhulgas piirkondadeks jaotamine.
(13) Komisjoni 31. jaanuari 1994. aasta otsuse 94/63/EÜ (milles esitatakse esialgne kolmandate riikide loetelu, millest liikmesriigid lubavad importida lammaste, kitsede ja hobuslaste spermat, munarakke ja embrüoid ning sigade munarakke ja embrüoid) [13] lisa II osas viidatakse otsuse 79/542/EMÜ lisa 1. ja 2. osale. See loetelu kehtestati direktiivi 92/65/EMÜ artikli 28 alusel üleminekuajaks kestusega 3 aastat.
(14) Komisjoni 31. märtsi 2000. aasta otsus 2000/284/EÜ (millega kehtestati hobuslaste sperma impordiks kolmandatest riikidest heakskiidetud spermakogumiskeskuste loetelu ja muudeti otsuseid 96/539/EÜ ja 96/540/EÜ) [14] sisaldab riikide ja asutuste loetelu, millest on lubatud hobuslaste sperma import.
(15) Komisjoni 4. septembri 1996. aasta otsuses 96/539/EÜ loomatervishoiu nõuete ja veterinaarsertifikaatide kohta hobuslaste sperma importimiseks ühendusse [15] ja komisjoni 4. septembri 1996. aasta otsuses 96/540/EÜ loomatervishoiu nõuete ja veterinaarsertifikaatide kohta hobuslaste munarakkude ja embrüote importimiseks ühendusse [16] kehtestatakse loomatervishoiunõuded, mis kehtivad hobuslaste sperma, munarakkude ja embrüote importimisel, ja kõnesolevatele sätetele tuleks viidata ka kolmandate riikide koondloetelus.
(16) Otsustes 79/542/EMÜ, 92/160/EMÜ, 92/260/EMÜ, 93/195/EMÜ, 93/196/EMÜ, 93/197/EMÜ ja 94/63/EÜ sätestatud riikide eriloetelud ja piirkondadeks jaotamise tingimused on vaja liita üheks koondloeteluks, milles määratletakse kolmandate riikide sanitaarrühmad ja vajaduse korral hobuslaste ja nende sperma, munarakkude ja embrüote nendest kolmandatest riikidest impordi eritingimused.
(17) Sellest tulenevalt tuleks otsused 92/160/EMÜ ja 95/461/EMÜ kehtetuks tunnistada ning otsuseid 94/63/EÜ ja 93/195/EMÜ vastavalt muuta.
(18) Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Sisu ja reguleerimisala
Käesoleva otsusega kehtestatakse kolmandate riikide või kui kohaldatakse piirkondadeks jaotamist, nende osade loetelu, millest liikmesriigid lubavad hobuslaste ning nende sperma, munarakkude ja embrüote importi, samuti esitatakse muud sellise impordi suhtes kohaldatavad tingimused.
Artikkel 2
Mõisted
Käesolevas otsuses kasutatakse järgmisi mõisteid:
hobuslaste kategooria - hobuslased, nagu on määratletud direktiivi 90/426/EMÜ artikli 2 punktides c, d ja e, ja registreeritud hobused;
import - elusate hobuslaste sissetoomine ühenduse territooriumile kooskõlas impordiliigile kehtestatud tingimustega, eelkõige ajutine import, korduv sissetoomine pärast ajutist eksporti ja import.
Artikkel 3
Elushobuslaste import
Liikmesriigid lubavad elushobuslaste importi ühendusse lisa 2. ja 4. veerus loetletud kolmandatest riikidest või nende kolmandate riikide territooriumite osadest kooskõlas I lisas sätestatud andmetega järgmiselt:
- registreeritud hobuste ajutine import, nagu on nimetatud 6. veerus,
- registreeritud hobuste korduv sissetoomine võiduajamiste, võistluste ja kultuuriürituste eesmärgil pärast ajutist eksporti, nagu on nimetatud 7. veerus,
- registreeritud hobuste import, nagu on nimetatud 8. veerus,
- tapmiseks ettenähtud hobuslaste import, nagu on nimetatud 9. veerus,
- registreeritud hobuslaste ning tõuaretuseks ja tootmiseks ettenähtud hobuslaste import.
Artikkel 4
Hobuslaste sperma import
Liikmesriigid lubavad hobuslaste sperma importi ühendusse I lisa 2. ja 4. veerus loetletud kolmandatest riikidest või nende kolmandate riikide territooriumite osadest, millest on vastavalt lubatud ka registreeritud hobuste, registreeritud hobuslaste või tõuaretuseks ja tootmiseks ettenähtud hobuslaste alaline import. Selline import on lubatud tingimusel, et sperma koguti ühendusse eksportimiseks üksnes hobuslastelt, kes kuuluvad elushobuslaste kategooriasse, mille alaline import on lubatud, ning importimisel tuleb järgida I lisa 11., 12. ja 13. veerus esitatud andmeid.
Artikkel 5
Hobuslaste munarakkude ja embrüote import
Liikmesriigid lubavad hobuslaste munarakkude ja embrüote importi ühendusse I lisa 2. ja 4. veerus loetletud kolmandatest riikidest või nende kolmandate riikide territooriumite osadest, millest on vastavalt lubatud ka registreeritud hobuslaste ning tõuaretuseks ja tootmiseks ettenähtud hobuslaste alaline import. Importimisel tuleb järgida I lisa 14. veerus esitatud andmetele vastavaid nõudeid.
Artikkel 6
Hobuslaste kolmandatest riikidest importimise tingimused
Liikmesriigid lubavad üksnes järgmistele tingimustele vastavate hobuslaste importi:
a) hobuslased vastavad otsustes 92/260/EMÜ, 93/195/EMÜ, 93/196/EMÜ ja 93/197/EMÜ sätestatud näidissertifikaadis asjaomase hobuslaste kategooria, impordiliigi ja sanitaarrühma kohta kehtestatud loomatervishoiu nõuetele, nagu on viidatud I lisa 5. veerus selle kolmanda riigi või kolmanda riigi territooriumi osa kohta, kuhu eksport on suunatud;
b) vajaduse korral kohaldatakse hobuslaste impordi suhtes käesoleva otsuse I lisa tabeli 15. veerus nimetatud täiendavaid tagatisi või tingimusi;
c) hobuslasi ei veeta transpordivahendis, kus on teisi hobuslasi, kelle sihtkohaks ei ole ühendus;
d) hobuslasi ei veeta transpordivahendis, kus on madalama sanitaarstaatusega hobuslasi, kui konkreetsetes loomatervishoiu nõuetes ühendusse importimiseks ei ole sätestatud teisiti;
e) ühendusse vedamise ajal ei laadita hobuslasi maha kolmanda riigi territooriumil või kolmanda riigi territooriumi osal, mis ei ole heaks kiidetud hobuslaste impordiks ühendusse;
f) ühendusse vedamise ajal ei veeta hobuslasi maanteel, raudteel või jalgsi läbi kolmanda riigi territooriumi või selle osa, mis ei ole heaks kiidetud vähemalt ühe kategooria hobuslaste üht liiki impordiks;
g) hobuslased jõuavad ühendusse sisenemise koha piiripunkti 10 päeva jooksul pärast seda, kui nad on eksportivas kolmandas riigis ühendusse veoks või üleviimiseks sertifitseeritud. Mereveo korral pikendatakse seda 10-päevast tähtaega meresõidu pikkuse võrra.
Artikkel 7
Hobuslaste sperma kolmandatest riikidest importimise tingimused
Hobuslaste sperma importi ühendusse lubatakse üksnes siis, kui selline sperma kogutakse seemendusjaamas, mis on heaks kiidetud kooskõlas direktiiviga 92/65/EMÜ ja loetletud otsuses 2000/284/EÜ ning vastab komisjoni otsuses 96/539/EÜ sätestatud veterinaarsertifikaadis kehtestatud nõuetele.
Artikkel 8
Hobuslaste munarakkude ja embrüote kolmandatest riikidest importimise tingimused
Hobuslaste munarakkude ja embrüote importi ühendusse lubatakse üksnes siis, kui sellised munarakud ja/või embrüod vastavad komisjoni otsuses 96/540/EÜ sätestatud veterinaarsertifikaadis kehtestatud nõuetele.
Artikkel 9
Muudatused
1. Direktiivi 93/195/EMÜ I ja II lisa muudetakse vastavalt käesoleva otsuse II lisale.
2. Otsust 94/63/EÜ muudetakse järgmiselt:
a) otsuse pealkiri asendatakse järgmisega:
"Komisjoni 31. jaanuari 1994. aasta otsus 94/63/EÜ, milles esitatakse kolmandate riikide loetelu, millest liikmesriigid lubavad importida lammaste ja kitsede spermat, munarakke ja embrüoid ning sigade munarakke ja embrüoid."
;
b) artikli 1 teine lõik jäetakse välja;
c) lisa II osa jäetakse välja.
Artikkel 10
Kehtetukstunnistamised
Otsused 92/160/EMÜ ja 95/461/EÜ tunnistatakse kehtetuks.
Artikkel 11
Kohaldamise kuupäev
Käesolevat otsust kohaldatakse alates 1. maist 2004.
Artikkel 12
Käesolev otsus on adresseeritud liikmesriikidele.
Brüssel, 6. jaanuar 2004

Labels: 3
6